**Mali zmaj koji nije mogao letjeti**

Tea Sobol, Gorana Mišćenić, Ana Silov

Nekoć davno u zmajskoj zemlji živio je mali zmaj. Svaki put kad je bio umoran ili uznemiren, uhvatio bi svoj dugi rep, stavio ga u usta i cuclao. No, cuclanje je toliko oštetilo njegov rep da zbog toga nije mogao niti letjeti niti rigati vatru.

Svakoga dana, sjedio bi sa strane i sjetno promatrao svoje prijatelje zmajeve koji su uživali u letu i riganju vatre. Njegov je rep bio uništen, nije mogao ništa što su ostali zmajevi mogli, nije im se mogao pridružit i to ga je jako žalostilo. Tako žalostan, otišao je kući svojoj majci i pitao ju što učiniti. Majka mu odgovori: „Noćas, kad odeš na spavanje, ostavi otvoren prozor. Tako će zmajska vila moći ući u tvoju sobu i posuti svoj magični prašak po tvojem repu.“ Mali zmaj posluša mamu i učini onako kako mu je rekla.

Ujutro kad se probudio pogledao je svoj rep i vidio da je malo drugačiji, bio je manje oštećen. Toga dana, mali zmaj opet nije mogao uzletjeti, no uspio se malčice odraziti od tla. Majka mu reče: “Budi strpljiv zmajiću, vila će dolaziti svake noći sve dok se tvoj rep ne oporavi“.

Mali zmaj je odluči poslušati. Međutim to nije bilo lako. Često bi se dogodilo da rep nekako sam dođe do njegovih usta i on ga je ne znajući počeo cuclati. Jutra nakon takvih noći nisu uvijek donosila lijepe vijesti, jer rep je bio u zmajevim ustima i vila nije mogla posuti dovoljno magičnog praha. Majka je hrabrila malog zmaja i on je čvrsto odlučio: “Još najviše tri noći i moj rep će biti kao nov!“

I zaista, strpljenje i upornost donijeli su ono što je najviše želio. Trećeg jutra mali zmaj se probudio i poskočio od veselja. Njegov je rep bio suh i uredan, bez ijednog oštećenja. Veselo je doviknuo majci: „Mama, mama! Vidi, moj rep više nije uništen! zmajska ga je vila popravila!“ Od veselja i uzbuđenja počeo je skakati i zamahivati svojim krilima i repom i odjednom je poletio. Letio je i letio i vinuo se u visine s kojih je mogao promatrati čitav svijet ispod sebe. Od tog dana, svakodnevno je uživao u igri i letenju s ostalim prijateljima.